Keywords

Summary



Keywords

1. Prosto gibanje oseb – Svoboda ustanavljanja – Omejitve – Omejitve v zvezi z udeležbo v kapitalu družb

(člena 43 ES in 46 ES)

2. Prosto gibanje oseb – Svoboda ustanavljanja – Omejitve – Omejitve v zvezi z udeležbo v kapitalu družb

(člen 43 ES)

Summary

1. Nacionalni predpisi s tem, da družbeniku nebiologu prepovedujejo, da bi imel v lasti več kot 25 % poslovnih deležev in tako glasovalnih pravic v družbi z omejeno odgovornostjo za svobodne poklice (v nadaljevanju: Selarl), ki upravlja laboratorije za biomedicinske analize, fizičnim ali pravnim osebam, ki niso biologi, s sedežem v drugih državah članicah omejujejo možnost udeležbe v kapitalu te družbe. Poleg tega ti predpisi gospodarske subjekte s sedežem v drugih državah članicah, v katerih upravljajo laboratorije, ki ne izpolnjujejo meril lastniške strukture, zahtevane z navedenimi predpisi, odvračajo od ustanavljanja v zadevni državi članici v obliki Selarl ali jim to celo preprečujejo. Posledica teh predpisov je tako oviranje in odvračanje teh subjektov od opravljanja dejavnosti na ozemlju navedene države članice prek stalne poslovne enote ter oviranje dostopa teh subjektov na trg biomedicinske analize.

Vendar pa je varovanje javnega zdravja med nujnimi razlogi v splošnem interesu, ki lahko utemeljijo omejitev svobod o prostem pretoku oziroma gibanju, ki jih zagotavlja Pogodba, kakršna je svoboda ustanavljanja. V zvezi s tem je cilj vzdrževanja kakovostnih zdravstvenih storitev lahko ena od izjem, določenih v členu 46 ES, če prispeva k uresničitvi visoke ravni varstva zdravja.

Ob upoštevanju možnosti držav članic, da odločijo o ravni varovanja javnega zdravja, lahko države članice zahtevajo, da biomedicinske analize opravljajo biologi, ki so dejansko strokovno neodvisni. Prav tako lahko sprejmejo ukrepe za izključitev ali zmanjševanje nevarnosti kršitve te neodvisnosti, če bi kršitev lahko vplivala na javno zdravje in na kakovost zdravstvenih storitev. Država članica lahko v okviru diskrecijske presoje tudi oceni, da udeležba družbenikov nebiologov v kapitalu, ki presega 25 % poslovnih deležev in glasovalnih pravic Selarl, ki upravlja laboratorije za biomedicinske analize, lahko pomeni tveganje za javno zdravje, zlasti za kakovost zdravstvenih storitev.

Ker ni dokazano, da lahko ukrep, ki manj omejuje svobodo, zagotovljeno s členom 43 ES, in ki ni prepoved za družbenika nebiologa, da bi imel v lasti več kot 25 % poslovnih deležev in glasovalnih pravic v taki družbi, enako učinkovito omogoči zagotovitev želene ravni varovanja javnega zdravja, so taki predpisi primerni za zagotovitev uresničitve zastavljenega cilja in ne presegajo tega, kar je nujno potrebno, da se ta cilj doseže.

Poleg tega so ti predpisi sorazmerni tudi z želenim ciljem, saj ob zagotavljanju, da biologi ohranijo neodvisnost pri izvrševanju svoje pristojnosti odločanja, vseeno dopuščajo neko odprtost Selarl, ki upravljajo laboratorije za biomedicinske analize, za zunanji kapital v mejah 25 % njihovega družbenega kapitala.

(Glej točke 46, 47, 52, 53, 66, 68, 79 in od 87 do 89.)

2. Nacionalni predpis, na podlagi katerega je biologom prepovedana udeležba v kapitalu več kot dveh družb, ki so bile ustanovljene za skupno upravljanje enega ali več laboratorijev za biomedicinske analize, povzroči oviranje in odvračanje teh subjektov od uresničevanja svobode ustanavljanja in pomeni omejitev svobode ustanavljanja v smislu člena 43 ES.

(Glej točke od 98 do 100.)